|  |  |  |
| --- | --- | --- |
| http://www.cyprus.gov.cy/portal/portal.nsf/0/64b48afa606d5553c22570360021f4a4/Text/8.30D2?OpenElement&FieldElemFormat=jpg |  | logo |
| ΚΥΠΡΙΑΚΗ ΔΗΜΟΚΡΑΤΙΑ  **ΥΠΟΥΡΓΕΙΟ**  **ΜΕΤΑΦΟΡΩΝ, ΕΠΙΚΟΙΝΩΝΙΩΝ ΚΑΙ ΕΡΓΩΝ** |  | | |

**Αρ. Φακ.: 12.03.001.01**

**26 Οκτωβρίου, 2022**

**ΜΕ ΦΑΞ**

Πίνακας Αποδεκτών

**ΕΝΗΜΕΡΩΤΙΚΟ ΔΕΛΤΙΟ 2/2022**

**Οι περί Ηλεκτρισμού Νόμος (Κεφ. 170) και Κανονισμοί του 1941 μέχρι 2019**

Το Τμήμα Ηλεκτρομηχανολογικών Υπηρεσιών, ως η αρμόδια υπηρεσία για την εφαρμογή των προνοιών της περί Ηλεκτρισμού Νομοθεσίας, περιλαμβανομένων και των προνοιών του προτύπου BS 7671:2008 (2015) – 17η Έκδοση των Κανονισμών για τις ηλεκτρολογικές εγκαταστάσεις όπως έχει καθοριστεί με το Βασικό Διάταγμα Κ.Δ.Π. 168/2017 και το Τροποποιητικό Διάταγμα Κ.Δ.Π. 58/2018 που εξέδωσε ο Υπουργός Μεταφορών, Επικοινωνιών και Έργων, ενημερώνει όσους εμπλέκονται με τα θέματα που αφορούν τις ηλεκτρικές εγκαταστάσεις οι οποίες εμπίπτουν στην περί Ηλεκτρισμού Νομοθεσία για τα πιο κάτω:

1. **Χρήση κολλητικής ταινίας αλουμινίου (αλουμινότελλας) στις ηλεκτρολογικές εγκαταστάσεις**

Επισημαίνεται ότι με βάση τις πρόνοιες του Κανονισμού 526.5 (iii) του Προτύπου BS: 7671: 2008 (2015) (17η Έκδοση των Κανονισμών του ΙΕΤ), κάθε τερματισμός και ένωση σε αγωγό φάσης θα πρέπει να γίνεται σε κλειστό χώρο ο οποίος δημιουργείται μερικώς ή συμπληρώνεται με οικοδομικά υλικά τα οποία δεν είναι εύφλεκτα όταν ελέγχονται με βάση το πρότυπο BS 476-4.

Οπόταν η χρήση κολλητικής ταινίας αλουμινίου στο διάστημα από το κουτί στερέωσης εξοπλισμού όπως ρευματοδότες, διακόπτες φωτισμού, διπολικοί διακόπτες κλπ μέχρι το πρόσωπο της γυψοσανίδας, όπου τοποθετούνται εσωτερικά πλάκες ξύλου (OSB) και εξωτερικά γυψοσανίδα, δεν πληροί την πιο πάνω πρόνοια του Κανονισμού, αφού περιέχει κολλητική ουσία η οποία θεωρείται εύφλεκτο υλικό.

Προς επίλυση του θέματος, ώστε να εφαρμόζονται οι πρόνοιες του πιο πάνω Κανονισμού της 17ης Έκδοσης, θα πρέπει να επιλέγονται λύσεις όπως πιο κάτω:

1. τοποθέτηση των συνηθέστερων κουτιών σύνδεσης εξοπλισμού μέχρι το εξωτερικό επίπεδο της γυψοσανίδας ή οποιουδήποτε άλλου εύφλεκτου υλικού που έχει χρησιμοποιηθεί.
2. επιλογή κατάλληλων μη εύφλεκτων κουτιών (πιο βαθιά κουτιά ή με extension ring), ειδικά για χρήση σε γυψοσανίδα
3. χρήση κατάλληλων ηλεκτρολογικών υλικών όπως π.χ. firestop puffy pads.

1. **Απόζευξη (Isolation) σε εγκαταστάσεις ανελκυστήρων**

Η απόζευξη (isolation) της εγκατάστασης ανελκυστήρων από τον ηλεκτρολογικό πίνακα ο οποίος αποτελεί μέρος του εξοπλισμού του ανελκυστήρα, μέσω του οποίου ηλεκτροδοτείται, δεν απομονώνει ηλεκτρολογικά τελείως την εγκατάσταση του ανελκυστήρα. Για σκοπούς ασφάλειας των χρηστών, παραμένουν σε λειτουργία τα κυκλώματα φωτισμού της καμπίνας.

Η διευθέτηση αυτή, παρόλο ότι άπτεται θεμάτων ασφάλειας, δεν συνάδει με τους ισχύοντες Κανονισμούς που αναφέρονται σε θέματα απόζευξης.

Το Τμήμα, αφού έλαβε υπόψη ότι για την επιδιόρθωση και συντήρηση των ανελκυστήρων μόνο αδειοδοτημένα, εξουσιοδοτημένα και ειδικευμένα πρόσωπα δύνανται να εργαστούν και το γεγονός ότι ο ηλεκτρολογικός πίνακας αποτελεί μέρος συμμορφούμενου προϊόντος και ως εκ τούτου δεν μπορεί να γίνει οποιαδήποτε επέμβαση σε αυτόν χωρίς τη συγκατάθεση του κατασκευαστή, θεωρεί ότι η περίπτωση που εγκυμονεί κίνδυνο είναι όταν θα απαιτηθεί η επέμβαση της Πυροσβεστικής για απεγκλωβισμό προσώπων από τους ανελκυστήρες, και θα επιβάλλεται η πλήρης απομόνωση του ηλεκτρικού ρεύματος από τις εγκαταστάσεις του ανελκυστήρα.

Για την επίτευξη της πλήρους απομόνωσης της παροχής ρεύματος, η απόζευξη θα πρέπει να γίνεται από τον αυτόματο διακόπτη μέσω του οποίου ηλεκτροδοτείται ο ηλεκτρολογικός πίνακας του ανελκυστήρα, ο οποίος θα πρέπει να είναι τετραπολικός (4P). Επιπρόσθετα θα πρέπει να τοποθετούνται και οι ανάλογες καθοδηγητικές σημάνσεις σε ευδιάκριτα σημεία.

1. **Έλεγχος και ηλεκτροδότηση ηλεκτρικών εγκαταστάσεων σε επιμέρους χώρους κτιρίων χωρίς να γίνει έλεγχος και ηλεκτροδότηση των κοινόχρηστων τους χώρων**

Επισημαίνεται ότι, σε περιπτώσεις κτιρίων με κοινόχρηστους χώρους, όπως πολυκατοικίες με κλιμακοστάσια και υπόγεια, η ηλεκτροδότηση επιμέρους χώρων, όπως διαμερίσματα ή/και γραφεία χωρίς να υπάρχει φωτιζόμενη διαδρομή πρόσβασης στην κεντρική προστατευτική τους συσκευή ή/και φωτιζόμενη διαδρομή διαφυγής, εγκυμονεί κινδύνους για τους χρήστες των εγκαταστάσεων.

Ως εκ τούτου, σε τέτοιες περιπτώσεις, επιβάλλεται όπως πριν ή κατά την ηλεκτροδότηση επιμέρους χώρων κτιρίων να ηλεκτροδοτούνται και οι κοινόχρηστοι τους χώροι, περιλαμβανομένου όπου εφαρμόζεται και το δωμάτιο μετρητών.